KINNITATUD
Kaitseväe juhataja 15.04.2025 
käskkirjaga nr 632

ÕHUTULEJUHI KUTSEMÄRGI KIRJELDUS JA KASUTAMISE KORD

1.	ÜLDSÄTTED

1.1.	Õhutulejuhtide kutsemärgi eesmärgiks on tunnustada ja väärtustada õhutulejuhi kvalifikatsiooni ning süvendada õhutulejuhtide ühtsustunnet. 

2.	KUTSEMÄRGI KIRJELDUS

Õhutulejuhi kutsemärgiks on tiibade paar, mille keskel asetseb alla suunatud lennukipomm kirjaga „JTAC“. Lennukipommi alumises osas asetseb risti asetatud piksenoolte paar. 

3.	KUTSEMÄRGI ANDMINE

3.1.	Kutsemärgi tunnistuse allkirjastavad lennubaasi ülem ning õhutoetuse eskadrilli ülem.
3.2.	Kutsemärk antakse üle teenistujale vastava käskkirja alusel pärast õhutulejuhi kvalifikatsiooni omandamist.
3.3.	Kutsemärgi juurde kuulub tunnistus, millele märgitakse saaja ees- ja perekonnanimi, auaste, kutsemärgi number ning andmise kuupäev ja alus. 
3.4.	Kutsemärk antakse välja numbrilises järjekorras. 
3.5.	Koos kutsemärgi ja tunnistusega antakse kutsemärgi saajale käesoleva korra koopia.

4.	KUTSEMÄRGI KANDMINE

Kutsemärki  kantakse tavavormil parema rinnatasku kohal vastavalt vormiriietuse kandmist reguleerivatele õigusaktidele.

5.	LÕPPSÄTTED

5.1.	Kutsemärkide valmistamise ja väljastamisega seotud kulud kaetakse lennubaasi eelarvest.
5.2.	Kutsemärkide ning nende juurde kuuluvate tunnistuste ja sertifikaatide arvestust ja hoidmist korraldab kaitseressursside amet.
5.3.	Kutsemärki ei anta tagasiulatuvalt Kaitseväega teenistussuhte lõpetanud teenistujale. 

ÕHUTULEJUHI KUTSEMÄRK

1:1
Joonis 1 Õhutulejuhi kutsemärk

Tehniline kirjeldus:
Õhutulejuhi kutsemärk on üheosaline reljeefne vasesulamist märk, mille suurus on 55x35 mm. Märgi kujutuseks on tiibadega lennukipomm, mille alaosas on kaks risti asetsevat välgunoolt. Lennukipommil on vertikaalselt graveeritud kiri „JTAC“. Märk on hõbetatud ja oksüdeeritud. Märgi allosas olevad välgunooled on kullatud. Märk on kaitstud kaitselakiga. Märgi kinnituseks on kaks polti ja dekoratiivmutrit ning märgi tagumisel küljel on numeratsioon. Märk pakendatakse plastikust kinkekarpi.
Kutsemärgi värvid rahvusvahelise PANTONE värvitabeli järgi on:
Hõbedane - PMS 877
Kuldne – PMS 123